APROBACIÓN DEFINITIVA E PUBLICACIÓN DA NORMATIVA DO ESTUDO DE DETALLE Nº 1 ACTUACIÓN AG- PASEO MARÍTIMO- RÚA MALTESES
ADMINISTRACIÓN LOCAL — Municipal — Guarda, A (Urbanismo e Patrimonio, 17/12/2019)

Anuncio de aprobación definitiva e publicación da normativa do estudo de detalle nº 1 ACTUACIÓN AG- Paseo Marítimo- Rúa Malteses. O Pleno da Corporación, en sesión de 30 de xullo de 2019, adoptou o seguinte acordo: 1.—Desestimar as alegacións presentadas por don Bernard Joseph Carrasquer Corveiras en data 16/06/2017, nos termos sinalados no informe emitido polo Arquitecto Municipal en data 22/11/2018, e aprobar definitivamente o Estudio de Detalle nº 1 ACTUACIÓN AG- Paseo Marítimo- Rúa Malteses) do Concello da Guarda.2.—Notificar o presente acordo aos interesados e publicar o acordo de aprobación definitiva, no prazo dun mes desde a súa adopción, no Diario Oficial de Galicia, e cando proceda, o texto dos documentos que integran o estudo de detalle así como o índice de planos do mesmo no Boletín Oficial da Provincia.3.—Comunicar á consellería competente en materia de urbanismo, á vez que se lle dará traslado dun exemplar en soporte dixital, debidamente dilixenciado, para a súa inscrición no Rexistro de Plan Urbanístico de Galicia, no prazo dun mes desde a data da aprobación municipal. O acordo foi publicado no Diario Oficial de Galicia 180 de data 23 de setembro de 2019. De conformidade co disposto no artigo 88 da Lei 2/2016, do 10 de febreiro, do solo de Galicia (LSG), con data 24/10/19, o citado Estudo de Detalle foi inscrito no Rexistro de Planeamento Urbanístico de Galicia ( RPG 00078/2019). En cumprimento do esixido polos artigos 82 da LSG e 70 da Lei de bases do réxime local procédese a publicar, de seguido, a normativa do citado Estudo de Detalle, indicando que o documento completo, xunto cos anexos e planos, se atopa na sede electrónica do Concello da Guarda. O Alcalde Documento asinado electronicamente A iniciativa de redacción do presente ESTUDO DE DETALLE é da Alcaldía do Concello de A Guarda, co obxecto de desenvolver o Plan Xeral de Ordenación Urbana Vixente segundo o previsto na súa modificación puntual de data 27.12.1996, Actuación AG. Os estudos de detalle poderán ser formulados a iniciativa do Concello en desenvolvemento dos plans xerais, co obxectivo, entre outros, de concretar as condicións estéticas e de composición das edificacións complementarias do planeamento. (artigos 79 e 80 da Lei 2/2016 de Solo de Galicia (LSG en adiante), A redacción deste estudo de detalle axústase ó previsto no apartado 2.2.4 das Normas urbanísticas do Plan Xeral vixente. O presente estudo de detalle foi elaborado polos servizos técnicos de urbanismo do Concello de A Guarda. Colaboradoras (Plan de práctica laboral en Concellos da Deputación de Pontevedra): A Guarda é o municipio máis meridional da provincia de Pontevedra e o cuarto máis pequeno de Galiza no que se refire á superficie (21 km²), pero cunha poboación de 10.484 habitantes no 2011 (Ine). A súa poboación atópase distribuída en tres parroquias, sendo a de maior auxe a de Santa María da Guarda, tamén chamada a vila e a que se corresponde co centro urbano. As outras dúas parroquias, Salcidos (San Lourenzo) e Camposancos (A Visitación) manteñen un carácter máis rural. A orixe da vila da Guarda coma o porto pesqueiro que hoxe coñecemos, remóntase aproximadamente ó século XV- XVI, época en que se asentaron os primeiros poboadores dedicados a tarefas de pesca, principalmente na zona inmediata a unha cala, chamada na actualidade, Barrio da Mariña. No ámbito do núcleo histórico desta vila, parte das súas edificacións pódense incluír na tipoloxía da arquitectura popular entre medianeiras propia das rías baixas galegas, e mais concretamente como arquitectura mariñeira entre medianeiras. Entre as características que definen a casa entre medianeiras, nas que inclúen as do Barrio da Mariña, pódense destacar o seu reducido tamaño, o acceso sempre dende o interior ás plantas superiores e a sinxeleza da súa fachada sen ornamentos. O largo das parcelas oscilaba entre os 6,00 e os 2,00 metros nos casos máis extremos. Ditas construción parecían amontoarse en conxuntos de casas acaroadas, nalgúns casos semiescavadas, dando lugar a estreitas rúas, paralelas á liña do mar e cruzadas por camiños normais a elas, que noutro tempo permitiron gardalas embarcacións en caso de temporal. As súas fachadas, de pedra habitualmente, tiñan como única fonte de iluminación e ventilación, unha porta de entrada na fachada principal, outra na fachada posterior, e unha fiestra de dimensións reducidas nas plantas superiores. A cuberta da edificación era a dúas augas cara as fachadas e na maioría dos casos só tiñan a tella como material de cubrición. En canto a distribución espacial, ditas casas contaban cunha planta térrea destinada a gardar os útiles de pesca cun pequeno espazo para albergar animais, e unha planta alta utilizada como espazo común no que se atopa unha pequena cociña situada na parte traseira cara ó mar, unha saliña, e un só cuarto no que durmía a familia. O acceso a esta planta facíase por medio dunha escaleira interior de madeira. De todos modos, pódense atopar infinidade de solucións distributivas en función das peculiaridades construtivas da casa, xa que varía moito o ancho e a distribución espacial dun lugar a outro. No Barrio da Mariña explica o autor local Bodi Casamartina, Ailyn James Martin en 1997 que ”algunas casitas marineras están encaramadas sobre las rocas, como mejillones o lapas, mojadas por la resaca y bien adaptadas al paisaje granítico”. É o caso das casiñas situadas das na Rúa Malteses (obxecto de estudo), unha das rúas da Guarda máis antigas e características integradas neste barrio, habitada exclusivamente polos pescadores da poboación e as súas familias. Dita rúa discorre paralela á Zona Marítimo Terrestre (ZMT) do Porto, formando a zona típica que comeza no Varadoiro da Ribeira, continuando pola praza de Xosé Mª Lomba (O Terrado), ata A Fontiña. A rúa Malteses era como o centro neurálxico do barrio mariñeiro, posto que ó non contar cunha Lonxa a vida mercantil desenvolvíase alí mesmo, enchéndose os cestos co peixe para levar a Vigo e a outras localidades da Bisbarra. Dita rúa, de apenas 3,00 m de ancho, contaba, como no resto do barrio, con pequenas e estreitas casas de aproximadamente 45 m² situadas sobre o mar, normalmente de dúas plantas, cunha adega para gardar os aparellos (remos, cordas, boias, paus, etc.), unha saliña, unha pequena cociña, máis unha alcoba para o matrimonio. Atopábanse revocadas con morteiro de cal, e cara ó mar contaban cun patín co obxectivo de ir directamente as gamelas ou barcos, colgar as redes e poñelas a secar, así como para controlar os secadoiros de congro, pescadas, xurelos, litáns ou polvos, postos nas pedras que tiñan cadanseu nome como a do Cangrexal, Penedo, Fontenla, Carreiros, Rejiño, Cobelo, Fontiña, Casetas, Aldramán e XInete. Co paso dos anos, esta zona foi crecendo o que levou as autoridades municipais da época para ordenar cos medios que tiñan ó seu alcance a rúa Malteses. Este feito materializouse no ano 1880 cando o Goberno aprobou a Ley de Puertos del Estado, que regulaba a institución de deslinde das ZMT por parte do Ministerio de Fomento, que trababa sobre todo de clarexar situacións dominicais (de propiedade), tanto públicas como privadas. No relativo as construcións, co paso do tempo, as casas da rúa fóronse deteriorando polo abandono ó non satisfacer polas súas características e dimensións as necesidades dos seus habitantes, polo que a partir do 1960, co auxe da economía na pesca, empezáronse a construír novas vivendas e a modificar as existentes, manténdose a estrutura base da edificación orixinal e ampliando unicamente o número de plantas, pasando de 2 a 4, ou ata 5 andares nalgunhas parcelas. Da mesma maneira, os materiais empregados para revestilas mudaron, pasando de ser de pedra revestidas con morteiro de cal, a ter outros acabados, en moitos casos con distintas cores. Esta e unha característica asociada a arquitectura mariñeira, posto que é coñecido que os mariñeiros empregaban as pinturas restantes dos barcos para pintar as súas casas. En épocas máis recentes, estas construcións pasaron a ser revestidas con azulexo que evitaba o mantemento da pintura e proporcionaba estanquidade os paramentos. Na actualidade algunhas das fachadas foron tamén revestidas con chapa de pedra do tipo granito silvestre. Hai que indicar que, a pesar de que nos anos 60 e 80 non existía unha normativa que determinase o tipo de rehabilitación ou construción que se debía realizar, nin os materiais a empregar, o barrio consolidou un carácter propio que a meirande parte dos propietarios respectaban. Hoxe en día a vila aínda se atopa exposta a descaracterización xa que o Planeamento Xeral vixente (1993 e 1997) non recolle, salvo para a zona delimitada polo presente estudo de detalle, ningún tipo de protección para este patrimonio. A Guarda conta con Plan Xeral de Ordenación con aprobación definitiva do 29.07.93 e M. P. do 27.12.96. A zona delimitada polo Estudo de detalle está clasificado como solo urbano e cualificado coa ordenanza nº 5 do P. X. O. U. con unha altura de B+2 plantas. Conforme establece a transitoria primeira da lei 2/2016 no seu apartado 2, planeamento aprobado definitivamente con anterioridade á entrada en vigor desta lei e non adaptado á Lei 9/2002, do 30 de decembro, de ordenación urbanística e protección do medio rural de Galicia, conservará a súa vixencia ata a súa revisión ou adaptación a ela, consonte as seguintes regras: a) Ao solo urbano que reúna as condicións establecidas no artigo 17. a) desta lei, aplicaráselle o disposto nela para o solo urbano consolidado. Para os efectos do previsto neste artigo se considera que o ámbito delimitado polo estudo de detalle cumpre coas condicións establecidas no artigo 17. a) polo que ten a consideración de solo urbano consolidado a) Solo urbano consolidado, integrado polos terreos que reúnan a condición de soar ou que, polo seu grao de urbanización efectiva e asumida polo planeamento urbanístico, poidan adquirir a dita condición mediante obras accesorias e de escasa entidade que poidan executarse simultaneamente coas de edificación. Na modificación puntual nº 1 do P. X. O. U., se incorpora ó planeamento a Actuación AG, coa delimitación grafiada no Plano de Ordenación nº 5.12 e as s seguintes determinacións: Situación: Entre o Paseo Marítimo e a Rúa dos Malteses Plano nº 5.12 Motivo do cambio: Proposta de estudo de detalle que propicie a creación dunha ordenanza estética, co obxecto de establecer criterios de actuación pormenorizados para tódalas edificacións que constitúen a fachada ó paseo marítimo, co fin de evitar intervencións de reforma ou obra nova de carácter arbitrario e esteticamente indesexables. Edificabilidade segundo PXOU: – Aumento de edificabilidade: — O ámbito delimitado polo planeamento xeral, está en parte afectado pola servidume de protección do dominio público marítimo terrestre, polo que a tramitación do documento debera ter en conta o previsto a tal efecto no artigo 117 da lei 22/1988 de Costas e será necesario obter os informes correspondentes da administración competente. Lei de solo de Galicia (lei 2/2016) Regulamento da Lei 2/2016 (D.143/2016) Plan Xeral de Ordenación Urbana Lei 5/2016 de Protección do Patrimonio Cultural de Galicia. Ley de Costas 22/1988 Decreto 158/205 A delimitación no PXOU vixente do Estudo de detalle nº 1 na súa modificación puntual do 27.12.97, non permite o outorgamento de novas licenzas de obra ou reforma nesta zona tan representativa da Vila, en tanto non se aprobe o correspondente estudo de detalle. O planeamento vixente establece que o obxectivo do estudo de detalle se limitará á redacción dunha ordenanza estética que estableza criterios de actuación pormenorizados para tódalas edificacións que constitúen a fachada ó paseo marítimo. O obxectivo previsto no planeamento deberá ser matizado conforme ó previsto no artigo 79 da lei 2/2016 de Solo de Galicia que non permite a establecer novas ordenanzas polo que se limitará a concretar as condicións estéticas e de composición das edificacións complementando a ordenanza de aplicación do Plan Xeral vixente. (Ordenanza nº 5 de edificación en zonas de núcleo antigo) En desenvolvemento dos plans xerais, plans parciais e plans especiais, poderán redactarse estudos de detalle cos seguintes obxectivos: a) Completar ou reaxustar as aliñacións e as rasantes. b) Ordenar os volumes edificables. c) Concretar as condicións estéticas e de composición das edificacións complementarias do planeamento. Os estudos de detalle en ningún caso poderán: d) Alterar o destino urbanístico do solo. e) Incrementar o aproveitamento urbanístico. f) Reducir as superficies destinadas a viais, espazos libres ou dotacións públicas. g) Prever a apertura de vías de uso público que non estean previamente recollidas no plan que desenvolvan ou completen. h) Aumentar a ocupación do solo, as alturas máximas edificables ou a intensidade de uso. i) Parcelar o solo. j) Non ter en conta ou infrinxir as demais limitacións que lles impoña o correspondente plan. k) Establecer novos usos e ordenanzas. O presente estudo de detalle cumpre as especificación do artigo 79 citado, así como ó previsto a tal efecto no artigo 192do seu regulamento. O presente documento axustase ás indicacións do informe do Servizo de Autorizacións e Informes Sectoriais da Xunta de Galicia en materia de costas. O ámbito do estudo de detalle corresponde a parte baixa do barrio da Mariña e queda delimitado polo paseo marítimo e pola Rúa Malteses. Esta conxunto edificado configura a fachada Norte do Porto de A Guarda e mantén un carácter propio a pesares das evidentes diferenzas entre as distintos edificios que a configuran. As fachadas do paseo marítimo que agora son o obxecto deste estudo de detalle foron anteriormente as fachadas traseiras da Rúa Malteses que construídas sobre as rochas tiñan acceso directo a enseada e formaban parte dos procesos cotiás dos traballos relacionados coa pesca e o mar. O seu carácter mudou radicalmente coa modernización dos procesos relacionados coa pesca de baixura e coa a posibilidade e necesidade dos seus propietarios de mellorar as condicións das súas vivendas. A relación entre estas edificación e o mar cambia definitivamente co recheo e construción do Paseo Marítimo. No ámbito delimitado polo estudo de detalle, existen un total de 45 parcelas, todas elas edificadas, das que 37 teñen a lo menos unha fachada cara ó Paseo Marítimo, 7 teñen fachada unicamente a Rúa Malteses ou a algunha das vías transversais e 1 está afectada integramente polo trazado de un novo vial previsto no P. X. O. U. entre a Rúa malteses e o paseo marítimo. Para dar cumprimento os obxectivos do estudo de detalle e definir unha ordenanza estética que de continuidade e consolide o carácter propio do conxunto, se analizan cada unha destas edificacións para tratar de determinar cales son os elementos que lle dan coherencia. Todos os datos recopiados quedan, reflectido nas fichas individuais de cada parcela que se incorporan no documento e permiten o análise das características propias de cada unha das edificacións. O elemento principal dos que aglutinan o conxunto é sen dúbida a preservación ata hoxe en día do parcelario orixinal sobre o que se asentan as edificacións. Este parcelario tan característico dos tecidos históricos, non só mantén en xeral as súas características na contorna da Rúa Malteses se non que tamén prevalece no resto do barrio da Mariña e incluso en gran parte da antiga Vila amurallada. En xeral son parcelas estreitas e alongadas cunha fronte entre 3 e 8 m a rúa principal, cunha superficie moi reducida que provoca co tempo coa mellora das condicións económicas dos seus propietarios a edificar en altura para cubrir as necesidades de vivenda da familia extensa en moitos casos. Outro factor relevante e característico é a utilización da tipoloxía acaroada, por outro lado habitual e consecuencia deste tipo de parcelario. En canto a configuración formal tamén é importante a orientación vertical dos ocos das ventás nas fachada, moi propios da arquitectura popular e de sistemas sinxelos e tradicionais de edificar. En canto os materiais de acabado das edificacións, é difícil encontrar lugares comúns, debido a distancia no tempo que hai entre unhas e outras edificacións. Quizás en orixe, tal como podemos apreciar nas fotografías máis antigas que se conservan, as construcións eran maioritariamente en pedra con panos encalados e pequenos ocos ó modo tradicional e aínda agora se conservan algúns destes edificios pero a maior parte deles foron substituídos por novas edificación con todo tipo de acabados, desde pedra ata azulexos ou revestidos e pintados de diferentes cores. O único elemento que permanece dende o principio e a cuberta de tella cerámica que remata a practica totalidade das cubertas do conxunto. En todo caso estas importantes diferenzas entre os materias e cores de acabado das fachadas, os tipos e materias das carpinterías, a distribución de ocos nas fachadas, as cubertas e por suposto nas alturas dos distintos edificios, se configuran dalgunha forma en outra característica común que ó final resulta a máis relevante, a variedade cromática, que a primeira vista e a característica esencial do conxunto, que se estende a toda a zona do porto e en gran medida ó resto da vila. O posible orixe desta variedade cromática poderíase estar relacionado co tempo en que as pinturas de cores vivas empregadas polos mariñeiros nas súas embarcacións foran tamén utilizadas nas súas vivendas. Na imaxe actual da fachada marítima tamén encontramos niveles moi diferentes no estado de conservación das fachadas, dende aquelas que foron recentemente renovadas ata aquelas que manteñen os restos do seu antigo encalado. Non podemos tampouco esquecer que se ben o estudo de detalle está restrinxido as fachadas do paseo marítimo, esta só e a parte máis baixa do conxunto que configura a paisaxe da vila histórica desde as torres da Igrexa de Santa María e a do Reló na Casa do concello ata as rochas do mar no porto. Unha ordenanza que regule unicamente as características desta zona sempre será unha medida favorable pero insuficiente. A modo de resumo podemos concluír que a fachada marítima ten un carácter propio baseado nos seguintes elementos que amalgaman o conxunto: O parcelario orixinal A tipoloxía acaroada A configuración vertical dos ocos de fachada As cubertas de tella cerámica A riqueza cromática dos diferentes cores dos materias empregados nas fachadas. As características pormenorizadas das edificación existentes quedan recollidas no CADRO DE CARÁCTERÍSTICAS e nas FICHAS DAS EDIFICACIÓNS de cada parcela que se incorporan como anexo a este documento. A variedade cromática e unha das características mais salientables da imaxe da vila antiga dende o porto pesqueiro. Tal como xa se indicou anteriormente o ámbito do estudo de detalle soamente corresponde a parte baixa do conxunto que configura esta unidade de paisaxe. As cores que podemos apreciar no conxunto das fachadas veñen determinada polo material, a súa textura máis ou menos rugosa e a cor de acabado naqueles elementos que están pintados. En todo caso deberá terse en conta que o factor cromático está sendo continuamente matizado polo estado de conservación dos paramentos e o efecto de desgaste que provoca a intemperie nos pigmentos. Non é posible facer unha análise histórica das cores utilizadas que non terán outra orixe que a simple vontade do propietario cos seus condicionantes circunstanciais. Para determinar as cores das fachas que predominan no conxunto no momento actual, analízanse: Os datos numéricos permite establecer as cores máis utilizadas nas edificacións. O material de cerramento de fachada máis utilizado, tanto na fronte do paseo como na Rúa Malteses, é a fábrica de ladrillo revestida e pintada, seguida dos muros de pedra e da combinación de ámbolos dous. En canto as cores e acabados podemos comprobar que nas dúas fachadas a cor branca e o acabado máis utilizado e representa aproximadamente unha terceira parte de todas as fachadas. A distribución de cores de acabado dos resto das edificacións e algo distinta no Paseo Marítimo que na Rúa Malteses. No paseo marítimo logo da cor branca predomina a gama 3 (29%) fronte as gamas 1 e 2 (14% cada unha). Na rúa malteses a porcentaxe máis alta (aparte da cor branca) e certamente inespecífica (18%) e as gamas predominantes son a gama 1 e 2 (15% cada unha), mentres que a gama 3 se reduce considerablemente. (7%). O acabado en pedra natural e as outras gamas acadan porcentaxes baixos en relación co total. O estudio da fotografía da fachada marítima, realizada nun día con un nivel alto de luz solar, permite xerar unha imaxe coas cores dominantes. O resultado queda reflectido na táboa de cores proposta na que se definen catro grupos de cor que denominamos Gama 1, Gama 2, Gama 3 e Gama 4, que por suposto se complementan coa cor branca e a pedra natural nos diferentes tipos de granito do pais. A gama de cores incorpórase a continuación e tamén como ANEXO V desta memoria Para a definición concreta das distintas cores que configuran cada unha das 4 gamas, a táboa anterior recolle cadansúa referencia en dous sistemas de cor, RGB e NCS. Estas dúas referencias representan cores similares xa que non existe unha relación directa entre ambos sistemas. Tendo en conta a textura dos diferentes materiais sobre os que se aplicarán as diferentes cores, as referencias pódense considerar equivalentes. O sistema RGB (en inglés Red, Green, Blue) representa a composición da cor en termos da intensidade das cores primarios da luz. Ten conversión directa a tódolos sistemas baseados neste concepto. Este sistema moi axeitado para a representación de cores en medios informáticos. O sistema NCS e un sistema de comunicación da cor que trata de definilos tal e como os percibe a vista humana e está baseado unicamente nas propiedades visuais da cor. Con este sistema pódese denominar calquera cor existente. Está baseado en seis cores complementarias: branco, negro, amarelo, vermello, azul e verde. As cores reciben un código definido por tres valores que especifican a Negrura (cantidade de escuridade), Cromaticidade Intensidade de cor ou saturación e unha porcentaxe entre dous das cores cromáticas: amarelo, vermello, azul e verde. No estado español o sistema NCS é a Norma Española de cor por AENOR dende 1994, Norma UNE 48103. MATERIAIS E COR DA CARPINTERÍA Os materias e cores utilizados nas carpinterías e ferraxerías das edificación no ámbito quedan reflectidos en porcentaxes nos cadros a seguir. O material predominante é certamente o aluminio (63%) que en acabado natural representa case a metade do total (47%) unido ó lacado en cor branca chega ata practicamente ata o 75%. Existe tamén un porcentaxe considerable de carpinterías de madeira (16%) que en un porcentaxe pequeno mantén a súa cor natural (6%). Esta porcentaxe tan elevada de uso do aluminio, xa sexa co seu acabado natural ou lacado en branco, non se considera realmente unha característica propia desta fachada marítima xa que estes porcentaxes serían con certeza similares no conxunto do edificado na vila na mesma época. Por tanto este valor predominante non se debe considerar característico e non parece necesario incorporalo como elemento definitorio da imaxe do conxunto. En todo caso, a cor e material da carpintería pode ter relevancia na configuración da imaxe de conxunto da fachada marítima en elementos como persianas e galerías que poden supoñer unha porcentaxe importante da superficie total da fachada de cada edificación. A regulación que se propoña terá en conta estas consideracións. O ámbito delimitado no P. X. O. U. está afectado no seu linde sueste pola banda de servidume de protección do dominio público marítimo terrestre, dentro do tramo do Porto de A Guarda do grupo de portos de Pontevedra. A couzada sobre a que incide a antedita servidume é unicamente a couzada 05897 e concretamente sobre as parcelas 5 á 13. Cara a viabilidade edificatoria destas parcelas, conforme a transitoria 3ª.3, regra 2ª da lei 22/1988, e considerando que os usos e construcións autorizables conforme á ordenanza de aplicación poden non cumprir as condiciones establecidas no artigo 25.2 da lei, se xustifica a continuación o cumprimento expreso dos requisitos indispensables recollidos na antedita disposición transitoria. Analizando as edificación existentes no tramo de fachada situado dentro da banda de servidume de protección do dominio público marítimo terrestre, pódese comprobar que (Plano ED 04.1 Costas): Se considera polo tanto que a homoxenización da fronte marítima incluída na zona de servidume de protección de costas, require adaptar as novas edificación que se podan executar as alturas xa consolidadas na parcela nº 13, o que supón unha limitación para estas parcelas da altura máxima do cumio da cuberta. a) Tal e como figura nas determinacións do planeamento para o estudo de detalle, con esta ordenación se pretende a homoxeneización da fachada marítima mediante a regulación estética das fachadas das edificacións. b) As parcelas 5, 8, 9, 10, 11, 12 e 13 da couzada 05897, están situadas a menos de 20 m dende o límite interior da ribeira do mar e manteñen a aliñación preestablecida polo planeamento urbanístico. Neste conxunto unicamente non están axustadas á aliñación fixada polo planeamento as parcelas 6 e 7, que superan a aliñación establecida e a parcela 12 que non chega ata ela. (plano 10) Todas as parcelas desta couzada están xa edificadas se ben non todas acadan a altura máxima autorizada polo planeamento. (B+2 plantas + baixo cuberta) c) Na ordenación urbanística fixada polo planeamento para o ámbito do estudo de detalle danse as condicións de tolerancia de nova edificación ou ampliación das existentes que se pretendan levar a cabo. d) A ordenanza de aplicación é a ordenanza nº 5 do P. X. O. U. vixente, denominada de Edificación en zonas do núcleo antigo que responde a unha ordenanza de tipoloxía de edificación entre medianeiras en bloque pechado. e) As aliñacións na couzada veñen fixadas polo planeamento vixente. Todos os solares nesta couzada están xa edificados, aqueles que podan incrementar o seu volume conforme ó establecido polo plan xeral vixente terán que axustarse a esta aliñación. f) Tendo en conta as determinacións do planeamento para o ámbito do estudo de detalle, preténdese conseguir o tratamento homoxéneo da totalidade da fronte edificada incluída no ámbito delimitado para o Estudo de Detalle, actuación AG, considerando tamén a fronte das edificacións cara a rúa Malteses. Para os efectos de cumprimento deste apartado acóutase a tramo de fachada marítima correspondente ó fronte marítima da couzada 05897. A lonxitude total da fronte marítima e de cada un dos solares existentes figuran na táboa a seguir: Estas lonxitudes quedan reflectidas graficamente no plano ED04.1 COSTAS. Os soares nos que se debe actuar para homoxeneizar a fachada conforme o previsto polo planeamento vixente se corresponden coas parcelas 3, 9, 10, 11, 12. Estas parcelas representan o 19,42% da lonxitude total acoutada que non supera o 25% previsto na lexislación de costas. Conforme establece o P. X. O. U, a ordenanza de aplicación é a Ordenanza nº 5 de “edificación en zonas de núcleo antigo”. A figura do estudo de detalle non ten a capacidade de modificar a ordenanza de aplicación polo que a esta se aplicará integramente engadindo un novo apartado que estableza criterios de actuación pormenorizados para tódalas edificacións que constitúen a fachada ó paseo marítimo. Atendendo ó estudo realizado das edificacións, introdúcense na ordenanza estética algunhas limitacións de volume para evitar que se altere a configuración actual da fronte marítima. Neste sentido non se autorizan as mansardas previstas na norma xeral para as cubertas e que non existen no ámbito. Tampouco se autoriza o incremento de altura permitido pola norma xeral para cubrir medianeiras existentes (apartado 4.2.1.16), xa que tendo en conta o parcelario actual e o número de edificacións existentes fóra de ordenación por altura, provocaría o incremento de unha altura mais en gran parte da fronte marítima desvirtuando a proposta do Plan Xeral. Conforme as medidas correctoras previstas no informe da Dirección Xeral de patrimonio non se autorizan os áticos recuados e o remate da última planta debe realizarse con cuberta inclinada. A ordenanza determinará a tipoloxía de fachada autorizable en relación cos seguintes parámetros. Tipoloxía de fachada Tipoloxía e material de acabado e cor de cuberta Material de acabado e cor de fachada Material e cor da carpintería exterior e varandas Material e cor da ferraxería DENOMINACIÓN: Regulación estética da Ordenanza 5. Perímetro do Estudo de Detalle nº 1, Actuación AG, coa delimitación grafada no Plano de Ordenación nº 5.12. Esta ordenanza será de aplicación para todos os soares integrados no ámbito do Estudo de detalle nº 1 delimitada polo planeamento, con independencia de que estean ou non edificados á súa entrada en vigor. Esta regulación estética será de aplicación tanto para obra nova como para obras de renovación, rehabilitación ou reconstrución que afecten total ou parcialmente as fachadas ou cubertas das edificacións. Calquera modificación ou renovación das características exteriores das edificacións requirirá cando menos unha memoria técnica redactada por técnico competente que xustifique o cumprimento da regulación estética definida neste estudo de detalle. O plan xeral establece unha altura máxima de B+2 plantas e aproveitamento Baixo Cuberta conforme á súa normativa xeral. No ámbito do estudo de detalle non se autorizarán incrementos de altura para cubrir medianeiras existentes. Establécese unha excepción para as parcelas afectadas pola servidume de protección de costas nas que a altura de cornixa fíxanse conforme a seguintes regras, en relación coa parcela que 13 da couzada 5897 que consolida a fronte edificada: 1.—A altura de cornixa das novas edificacións non poderá ser superior á altura de cornixa da parcela 13 da couzada 5897.2.—A altura máxima das novas edificacións medirase no punto medio da fachada desde a rasante que se estableza conforme o apartado de MEDICIÓN DE ALTURA No ámbito do estudo de detalle a altura máxima de cumio será de 3,50 m medidos dende a cara superior do último forxado. Establécese unha excepción para as parcelas afectadas pola servidume de protección de costas nas que a altura do cumio e a altura de cornixa fíxanse conforme a seguintes regras, en relación coa parcela que 13 da couzada 5897 que consolida a fronte edificada: 1.—A altura da cumio non poderá ser superior á altura de cumio da parcela 13 da couzada 5897 Para os efe ctos da medición de altura se considerará como rasante: Por encima da altura máxima, poderanse admitir os elementos definidos pola normativa do planeamento xeral coas seguintes consideracións: Por enriba da altura total definida polos planos teóricos de cuberta poderán instalarse varandas diáfanas no plano de fachada. Calquera instalación do edificio que se poda autorizar sobre os planos de cuberta deberá quedar reflectida nos planos de proxecto procurando a súa integración no conxunto edificado. O proxecto arquitectónico recollerá a urbanización do solo de cesión se fóra o caso. Aquelas vivendas que conten con patín clasificado como “espacios libres de uso e dominio público” no plan xeral, deberá garantir o acceso ó patín por medio de escaleiras dende a rasante do Paseo. En aqueles patíns que xa conten con escaleiras deberá acondicionarse o acceso existente. En aqueles que non conten con escaleira ou rampla de conexión co paseo marítimo deberá garantirse esta conexión. A obrigatoriedade de executar esta nova conexión quedará reflectida na correspondente acta de aliñación e rasante emitida polos servizos técnicos municipais.1. A fachada reflectirá o parcelario existente no momento de redactar este estudo de detalle con independencia das agrupacións de soares que se puidesen levar a cabo.2. Nas vivendas que teñan zócalo ou patín será obrigada a súa conservación, sen impedir o uso baixo rasante da parcela se fose o caso.3. Os ocos de fachada serán verticais en todo caso. (Conforme as medidas correctoras informe da Dirección Xeral de Patrimonio). 4. O deseño da fachada deberá ter en conta as edificacións lindeiras polo que a documentación gráfica do proxecto recollerá os alzados das edificacións adxacentes se as houbese.5. O proxecto arquitectónico debera xustificar a integración no conxunto edificado das fachadas existentes que se manteñan cando se pretenda incrementar o nº de andares nunha edificación existente.6. Non se autorizan os áticos recuados. O remate da última planta debe realizarse con cuberta inclinada. (Conforme as medidas correctoras informe da Dirección Xeral de Patrimonio), que non superen a altura dos planos teóricos de cuberta, cunha altura máxima de coroación de 3,5 metros sobre o último forxado. Coas limitación de altura do baixo cuberta establecidas para as parcelas afectadas pola servidume de protección de costas.7. Aquelas medianeiras que teñan que quedar vistas deberan ser tratadas cos mesmos criterios de materiais e acabados previstos para as fachadas.8. As fachadas das edificacións consideradas con “interese histórico” segundo a súa ficha individual deberán ser conservadas. A derruba accidental destas fachadas, obrigará en calquera caso á reconstrución das mesmas do xeito máis fidedigno posible.9. As fachadas das edificacións consideradas con “interese arquitectónico” segundo a súa ficha individual deberán ser conservadas. A derruba accidental destas fachadas, obrigará en calquera caso á reconstrución das mesmas do xeito máis fidedigno posible. Os faldróns de cuberta estarán rematados con tella curva cerámica en cor natural e acabado homoxéneo. Non se autorizarán mansardas nas cubertas. Poderanse utilizar os seguintes materiais: a) Pedra granítica do país (silvestre ou similar) abuxardada). b) Material de revestimento ou pintura mate segundo os criterios e a carta de cores que se incorporan a este Estudo de Detalle c) Será obrigatorio o revestido e pintado dos paramentos de cachotería de pedra. d) A memoria do proxecto incorporará a xustificación da tipoloxía, cores e materiais utilizados. e) Para aplicar a carta de cores deberán terse en conta as seguintes regras: e.1) O cadro de cores agrupa as tonalidades en catro gamas máis a cor branca e.2) O deseño de cor da fachada deberá ter en conta as edificacións lindeiras polo que a documentación gráfica do proxecto recollerá os alzados, a cor e os materiais empregados nas edificación adxacentes se as houbese. e.3) Non se poderá utilizar a mesma gama de cor en edificios lindeiros, evitando tamén a repetición de secuencias ou ritmos no conxunto que configura a fachada marítima ou da Rúa Malteses. A carpintería exterior deberá cumprir os seguintes requisitos: 1. Só poderanse utilizarse aluminio ou madeira, debendo esixirse un mesmo material e acabado para a totalidade dos ocos da edificación. Se prohibirá expresamente a imitación da madeira nos acabados de carpintería. (Conforme as medidas correctoras informe da Dirección Xeral de Patrimonio) 2. As gamas cromáticas das carpinterías (ocos e persianas) deben incluírse nalgunha das tonalidades das gamas de cor cos criterios definidos para as fachadas no apartado correspondente sexa cal sexa a súa porcentaxe respecto do resto da fachada. (Conforme as medidas correctoras informe da Dirección Xeral de Patrimonio) Poderanse utilizar todos os materias axeitados ó fin previsto. A utilización de outras cores, materias, tipoloxías ou parcelario diferentes dos definidos nesta regulación estética debera ser expresamente xustificadas no proxecto arquitectónico en relación coa integración do proxecto no conxunto da fronte marítimo e terán que ser autorizados de xeito específico polos servizos técnicos municipais e requirirán informe previo da Dirección Xeral de Patrimonio Cultural. (Conforme as medidas correctoras informe da Dirección Xeral de Patri monio) Para solicitar a excepcionalidade en calquera dos aspectos antes sinalados, o técnico redactor deberá incorporar ó proxecto un documento xustificativo que conteña cando menos: Atendendo ó feito da existencia de achados arqueolóxicos na contorna do ámbito do Estudo de detalle (ACH36023016, Rúa Concepción Arenal) e da situación do seu perímetro a menos de 50 metros de distancia da parcela do convento das Monxas Beneditinas na que se localizaron diferentes materiais arqueolóxicos (ACH36023017), todos os proxectos de obra nova, renovación, rehabilitación ou reconstrución que afecten ó subsolo nos contornos de protección grafados no plano correspondente do estudo de detalle (plano 12), deberán ser remitidos á Dirección Xeral de patrimonio Cultural, ós efectos de determinar se é necesario realizar algunha intervención arqueolóxica con carácter previo á concesión da licenza municipal de obras. (Conforme as medidas correctoras informe da Dirección Xeral de Patrimonio) O plan xeral cualifica a totalidade das parcelas incorporadas no ámbito do estudio de detalle coa ordenanza nº 5 de Edificación en zona de núcleo antigo. Este estudo de detalle, conforme as determinacións previstas para o mesmo, unicamente complementa a ordenanza de aplicación en aspectos relativos a regulación estética das edificacións. Se regulan os acabados exteriores, se limita a altura máxima do cumio da cuberta e se prohiben as ventás que sobresaian dos planos de cuberta. Dado o carácter de regulación estética de este estudo de detalle non se considera pertinente a realización estudo económico financeiro da actuación. A tramitación do Estudo de Detalle ven regulada no artigo 80 da lei 2/2016 do solo de Galicia.2. Os estudos de detalle serán aprobados inicialmente polo órgano municipal competente e sometidos a información pública polo prazo mínimo dun mes mediante anuncio que se publicará no Diario Oficial de Galicia e nun dos xornais de maior difusión na provincia. Así mesmo, notificaráselles individualmente a todas as persoas titulares catastrais dos terreos afectados. De ser o caso, solicitaranse os informes sectoriais preceptivos. Á vista do resultado da información pública, o órgano municipal aprobaraos definitivamente, coas modificacións que resulten pertinentes. Os prazos para a súa aprobación definitiva serán os establecidos no artigo 76. O listado completo de titulares catastrais no ámbito delimitado se inclúe neste documento como ANEXO III O ámbito delimitado no P. X. O. U. está afectado no seu linde sueste pola banda de servidume de protección do dominio público marítimo terrestre, dentro do tramo do Porto de A Guarda do grupo de portos de Pontevedra. Conforme establecen os artigo 222 e 227 do vixente Regulamento Xeral de Costas, a documentación do estudo de detalle será remitida para informe preceptivo ó organismo con competencia en costas antes da súa aprobación inicial. Concluída la tramitación administrativa será remitido para novo informe antes da aprobación definitiva polo órgano competente municipal. Conforme establece o artigo 24.2. b e 24.2. e do Decreto 158/2005 polo que se regulan as competencias autonómicas na zona de servidume de protección do dominio público marítimo-terrestre. a documentación do estudo de detalle será remitida para informe preceptivo ó organismo autonómico con competencia en costas antes da súa aprobación inicial. Concluída la tramitación administrativa será remitido para novo informe antes da aprobación definitiva polo órgano competente municipal. A primeira edificación incluída na cara leste do ámbito do estudo de detalle está situada a menos de 50 ml do Convento das Benedictinas que está incorporado ó Inventario de Patrimonio Histórico-Artístico das Normas Subsidiarías e Complementarias de Planeamento Provincial. Conforme establece o artigo 34.2 da lei do Patrimonio Cultural de Galicia, 5/2016 2. Os instrumentos de ordenación do territorio e de planeamento urbanístico serán sometidos ao informe preceptivo e vinculante da consellaría competente en materia de patrimonio cultural. Os documentos que se elaboren deberán ter en conta as medidas necesarias para a salvagarda dos bens culturais existentes e a incorporación integrada ás súas previsións e, tras aprobarse inicialmente, serán remitidos para o seu informe, que será emitido no prazo de tres meses. Tras transcorrer o devandito prazo desde a data de entrada da solicitude de informe no órgano competente para a súa emisión, entenderase que este é favorable. ANEXO I CADRO DE MATERIAIS E CORES DAS EDIFICACIÓNS ANEXO II FICHAS DE CARACTERÍSTICAS ANEXO III LISTADO DE TITULARES CATASTRAIS ANEXO IV REPORTAXE FOTOGRAFICA ANEXO V GAMAS DE COR PLANOS 1.—Situación 2.—Planeamento vixente 3.—Plan de Ordenación do Litoral 4.—Estado Actual, Servidume de protección de costas 4.1-Cumprimiento transitoria 3ª costas 5.—Estado Actual, Información catastral 6.1.—Estado Actual, Alzados paseo marítimo 6.2.—Estado Actual, Alzados Rúa Malteses 7.—Estado Actual, Altura e Interese das edificacións 8.—Estado Actual Cubertas 9.—Estado final, Plano base para axuste de aliñacións 10.—Estado final, Aliñacións axustadas 11.—Estado Final, Altura das edificacións.12.—Protección do Patrimonio